ส่วนที่ 1

สรุปสาระสำคัญของภาพรวมการดำเนินธุรกิจ

บริษัท อัมรินทร์ พลาซ่า จำกัด (มหาชน) และบริษัทย่อย
ประกอบธุรกิจเกี่ยวกับการลงทุนพัฒนาและดำเนินธุรกิจโรงแรมที่เหมาะสมกับทำเล สถานที่
และกลุ่มเป้าหมาย เป็นธุรกิจหลัก โดยมีธุรกิจอื่นได้แก่ ธุรกิจให้เช่าพื้นที่อาคารสำนักงาน
และศูนย์การค้า ธุรกิจอาคารพักอาศัยให้เช่า เป็นต้นเป็นธุรกิจย่อยด้วย

ภาพรวมธุรกิจโรงแรม ในปี 2547

ในปี 2547 คาดการณ์ว่าจะมีนักท่องเที่ยวทั้งปีเพิ่มขึ้นจากปี 2546 เป็น 12 ล้านคนหรือ
เพิ่มขึ้นร้อยละ 20.6 ถึงแม้จะเกิดเหตุการณ์ความไม่สงบใน 3 จังหวัดชายแดนภาคใต้
สถานการณ์ไข้หวัดนก และ เหตุการณ์แผ่นดินไหวซึ่งก่อให้เกิด ธรณีพิบัติ คลื่นยักษ์ สึนามิ ในวันที่ 26
ธันวาคม 2547
อันก่อให้เกิดความเสียหายอย่างหนักทั้งทรัพย์สินและชีวิตนักท่องเที่ยวชาวไทยและชาวต่างประเทศในเขตพื้นที่ท่องเที่ยว
6 จังหวัดภาคใต้ได้แก่ ภูเก็ต, กระบี่, พังงา, ระนอง, ตรังและสตูล

อัตราเข้าพักเฉลี่ยสำหรับในกลุ่มโรงแรม 5 ดาวได้มีการปรับตัวจาก 62.6% ในปี 2546
ขยับขึ้นมาอยู่ที่ 72.9% เมื่อปี 2547 ที่ผ่านมา ในปี 2547 ภาพรวมของธุรกิจโรงแรม ในระดับ 5
ดาวในกรุงเทพฯนั้นยังไม่มีการเคลื่อนไหวในอุปทานแต่อย่างใด
การแข่งขันจึงไม่สูงมากเช่นเดียวกับปี 2546 นั้น ปัจจุบันมีจำนวนโรงแรม 5 ดาวทั้งสิ้น 19
โรงแรม ประกอบด้วยห้องพักกว่า 7,600 ห้อง

การเปลี่ยนแปลงของบริษัทที่สำคัญในรอบปี 2547

- การย้ายที่ตั้งสำนักงานบริษัท : บริษัทฯ ได้ย้ายที่ตั้งสำนักงานใหญ่ของบริษัทฯ มายัง ชั้น 6
อาคาร เพลินจิต เซ็นเตอร์ (อาคารที่บริษัทย่อยเป็นผู้ดำเนินธุรกิจ)

- การย้ายหมวดธุรกิจไปยังหมวดโรงแรม :
ตลาดหลักทรัพย์แห่งประเทศไทยได้ปรับย้ายหมวดธุรกิจของบริษัทฯ
ไปยังหมวดโรงแรมและบริการท่องเที่ยวภายใต้กลุ่มอุตสาหกรรมและบริการ ตั้งแต่วันที่ 8
พฤศจิกายน 2547 เป็นต้นไปเนื่องจากรายได้หลักของบริษัทกว่า 70% นั้น มาจากธุรกิจโรงแรม

- การเปลี่ยนแปลงผู้ถือหุ้นรายใหญ่ของบริษัทฯ : กลุ่มผู้ถือหุ้นเดิมของบริษัทฯ คือ บริษัท ซิตี้โฮลดิ้ง
จำกัด นายสุขกาญจน์ วัธนเวคิน และบริษัท น้ำตาลมิตรผล จำกัด
ได้ซื้อหุ้นบุริมสิทธิแปลงสภาพและหุ้นสามัญทั้งหมดจำนวน 538,460,880 หุ้น (คิดเป็นร้อยละ 37.1
ของจำนวนหุ้นทั้งหมด) จาก WREP Thailand Holdings ผู้ถือหุ้นรายใหญ่

ภายหลังจากการเปลี่ยนแปลงนั้นแล้ว ผู้ถือหุ้นบุริมสิทธิได้ขอให้บริษัทฯ
ดำเนินการแปลงสภาพหุ้นบุริมสิทธิทั้งหมด จำนวน 533,444,334 หุ้น ให้เป็นหุ้นสามัญ ทำให้บริษัทฯ
ไม่มีหุ้นบุริมสิทธิอีกต่อไป นอกจากนี้ยังได้มีการเปลี่ยนแปลงโครงสร้างบริหารงานตามโครงสร้างใหม่
ซึ่งมีการแต่งตั้งกรรมการในคณะกรรมการ

บริษัทใหม่ ซึ่งประกอบด้วยกรรมการทั้งสิ้น 12 คน โดยเป็นกรรมการอิสระจากภายนอก จำนวน 6
คน และ

นอกจากนี้คณะกรรมการบริษัทได้ยกเลิกคณะเจ้าหน้าที่บริหารเดิมที่เคยแต่งตั้งและได้แต่งตั้งให้มีคณะอนุกรรมการใหม่
เพิ่มเติมจนมี คณะอนุกรรมการ รวม 4 คณะ ดังนี้คือ

1. คณะกรรมการการเงินและบริหารความเสี่ยง

2. คณะกรรมการตรวจสอบ

3. คณะกรรมการสรรหาและบรรษัทภิบาล

4. คณะกรรมการเพื่อพัฒนาผู้บริหารระดับสูงและกำหนดค่าตอบแทน

การเปลี่ยนแปลงที่สำคัญทางธุรกิจ มีดังนี้คือ

โรงแรมแกรนด์ ไฮแอท เอราวัณ ในเดือนตุลาคม
2547ได้เปิดดำเนินงานห้องประชุมและห้องจัดเลี้ยง “The Residence”
ซึ่งได้จัดสร้างเพิ่มเติมบนพื้นที่ประมาณ 1,400 ตารางเมตร บนชั้น 3-4 ของศูนย์การค้า Erawan
Bangkok และในเดือนพฤศจิกายน 2547ได้เปิดดำเนินงานร้านอาหารและเครื่องดื่มเพิ่มเติม “The
Erawan Tea Room” ซึ่งจัดสร้างบนพื้นที่ ประมาณ 380 ตารางเมตร บนชั้น 2 ของศูนย์การค้า
Erawan Bangkok ด้วย ซึ่งทั้ง 2
แห่งจะช่วยให้เสริมสร้างรายได้จากห้องประชุมจัดเลี้ยงและรายได้อาหารและเครื่องดื่ม
ของโรงแรมให้ขยายตัวเพิ่มมากขึ้นต่อไปด้วย

โรงแรม เจ ดับบลิว แมริออท ในเดือนตุลาคม 2547 ได้เปิดดำเนินงานร้านอาหารญี่ปุ่นเพิ่มเติม
“Tsunami” ซึ่งจัดสร้างบนชั้นใต้ดินของโรงแรม พื้นที่ประมาณ 1,363 ตารางเมตร
(ซึ่งเดิมเป็นที่ว่างยังไม่ได้ใช้งาน) ร้านอาหารดังกล่าว
จะช่วยเสริมสร้างรายได้อาหารและเครื่องดื่ม (F&B revenue)
ของโรงแรมให้ขยายตัวเพิ่มมากขึ้นด้วย

ศูนย์การค้า Erawan Bangkok ได้เปิดดำเนินการอย่างเป็นทางการในเดือนพฤศจิกายน 2547
โดยได้ปรับปรุงศูนย์การค้า Erawan Sogo เดิม ให้เป็นศูนย์การค้าแนวคิดใหม่แบบ “บูติคมอลล์”
มีพื้นที่ให้เช่า ทั้งสิ้นประมาณ 6,700 ตารางเมตร

การลงทุนซื้อที่ดินบนเกาะนาคาใหญ่ จังหวัดภูเก็ต บริษัทย่อย คือบริษัท เพลินจิต เรียล เอสเตท
จำกัด ได้เข้าซื้อที่ดินเกาะนาคาใหญ่ในจังหวัดภูเก็ต จำนวน 69 ไร่ 39 ตารางวา
ผ่านการลงทุนซื้อหุ้นทั้งหมดในบริษัท นาคาบุรี จำกัด ด้วยเงินลงทุนทั้งสิ้นประมาณ 222 ล้านบาท
นอกจากนี้ยังได้รวบรวมที่ดินบริเวณใกล้เคียงเพิ่มเติม อีก 3 ไร่ 3 งาน 6 ตารางเมตร
ซึ่งเข้าซื้อโดย บริษัท เอราวัณ แจแปนนิส เรสเตอร์รองท์ จำกัด ด้วยเงินลงทุนประมาณ 13.3
ล้านบาท ที่ดินที่จัดซื้อนั้นเพื่อรองรับการขยายการลงทุนธุรกิจโรงแรมของบริษัทฯ ในจังหวัดภูเก็ต
ช่วยให้บริษัทฯ สามารถขยายฐานลูกค้าโรงแรมของบริษัทฯ ไปยังกลุ่มลูกค้านักท่องเที่ยวด้วย
นอกเหนือจากกลุ่มนักธุรกิจซึ่งเป็นฐานลูกค้าหลักที่มีอยู่นั้น

ผลการดำเนินงานในปี 2547

บริษัทมีกำไรสุทธิจำนวน 339 ล้านบาท(หรือเท่ากับ 0.23บาทต่อหุ้น) ในปี 2547 เพิ่มขึ้น 8%
จากกำไรสุทธิจำนวน 316 ล้านบาท
ของปีก่อนเป็นผลมาจากการดำเนินงานที่ดีมากของกิจการโรงแรม

รายได้จากกิจการโรงแรมเพิ่มขึ้น 11% ช่วยชดเชยการลดลง 28% ของรายได้จากกิจการอื่นๆ
ทำให้รายได้จากการดำเนินงานรวมของบริษัทเพิ่มขึ้นเล็กน้อยเป็น 2,488 ล้านบาท ในปี 2547
ในระหว่างที่ ค่าใช้จ่ายในการดำเนินงานโดยรวมลดลง4%
เนื่องจากเป็นปีแรกที่ไม่มีการดำเนินกิจการห้างสรรพสินค้าที่เป็นกิจการที่ทำให้เกิดผลขาดทุน
โดยรวมแล้ว บริษัทมีผลกำไรจากการดำเนินงานเพิ่มขึ้นมากเป็น 528 ล้านบาท เพิ่มขึ้นถึง 15%
จากปีก่อน

รายได้จากการดำเนินงานกิจการอื่นๆ ลดลงถึง 28% จากปี 2546
เนื่องจากการเลิกกิจการห้างสรรพสินค้าและภัตตาคารซึ่งในปี 2546 ทำรายได้ถึง 176 ล้านบาท

สำหรับรายได้ค่าเช่าและค่าบริการนั้น มีมูลค่าเท่ากับ 481 ล้านบาทในปี 2547 ลดลง 2%
จากจำนวน 489 ล้านบาทในปีก่อน
เนื่องจากการลดลงของอัตราการเช่าพื้นที่ในส่วนร้านค้าของอาคารอัมรินทร์ พลาซ่า ทาวเออร์
และอาคารเพลินจิต เซ็นเตอร์ ซึ่งอยู่ระหว่างการจัดพื้นที่เช่าใหม่

ดอกเบี้ยจ่ายลดลงเหลือ 114 ล้านบาทในปี 2547 ลดลง 18% จาก 139 ล้านบาทในปี 2546 เนื่องจากการลดลงของต้นทุนการกู้ยืมโดยเฉลี่ย (ลดลงมากกว่า 0.40% เนื่องจากการ Refinancing) และการลดลงของมูลค่าเฉลี่ยของเงินกู้ยืมรวม

จากผลการดำเนินงานที่เติบโตขึ้น อัตราผลตอบแทนต่อผู้ถือหุ้น (Return on Equities หรือ
ROE) ของบริษัทปรับตัวสูงขึ้นเล็กน้อยจาก 8.3% ในปี 2546 เป็น 8.6% ในปี 2547
เนื่องจากบริษัทมีแผนการลงทุนซึ่งต้องใช้เงินทุนค่อนสูงในปี 2548 นี้ ที่ประชุมคณะกรรมการครั้งที่
2/2548 ได้มีมติให้เสนอจ่าย เงินปันผลที่ 0.06 บาทต่อหุ้นสำหรับผลการดำเนินงานปี 2547
คิดเป็น 26% ของกำไรสุทธิ ลดลงจากอัตราการจ่ายเงินปันผล (Dividend Payout) ในปีก่อนๆ

แนวโน้มธุรกิจสำหรับปี 2548

ในส่วนของธุรกิจโรงแรม คาดว่าจะมีรายได้และกำไรจากการดำเนินงานของธุรกิจโรงแรม
ขยายตัวเพิ่มขึ้น โดยเฉพาะจากโครงการต่างๆ ในการขยายธุรกิจของโรงแรมซึ่งแล้วเสร็จในปี
2547 อันได้แก่ ห้องประชุม/ จัดเลี้ยง “The Residence” และร้านอาหาร “The Erawan Tea
Room” ของโรงแรมแกรนด์ ไฮแอท เอราวัณ และร้านอาหารญี่ปุ่น “Tsunami” ของโรงแรม
เจดับบลิว แมริออท ซึ่งได้เปิดดำเนินงานแล้วในช่วงปลายปี 2547 นอกจากนี้โครงการ “I-
Sawan” ซึ่งเป็นโครงการจัดสร้าง Urban Spa Resort ของ โรงแรมแกรนด์ ไฮแอท เอราวัณ
จะแล้วเสร็จในกลางปี 2548 ซึ่งจะมีส่วนช่วยขยายการเติบโตของรายได้
และกำไรจากธุรกิจโรงแรมต่อไปในอนาคต

ในส่วนธุรกิจให้เช่าพื้นที่ เนื่องจากโครงการศูนย์การค้า Erawan Bangkok
ได้เปิดดำเนินการแล้วในช่วงปลายปี 2547 ซึ่งจะส่งผลให้รายได้
และกำไรการดำเนินงานของธุรกิจศูนย์การค้าให้เช่าขยายตัวเพิ่มขึ้นตั้งแต่ ปี 2548 เป็นต้นไป

ในปี 2548 นั้นบริษัท จะมุ่งเน้นการลงทุนในธุรกิจโรงแรมซึ่งเป็นธุรกิจหลักของบริษัท
เพื่อขยายฐานรายได้และกำไรและเพิ่มอัตราผลตอบแทนต่อสินทรัพย์ และผู้ถือหุ้น